CELEX: 62009TN0080
Language: sk
Date: 2009-02-23 00:00:00
Title: Vec T-80/09 P: Odvolanie podané 23. februára 2009 : Komisia Európskych spoločenstiev proti rozsudku Súdu pre verejnú službu z  9. decembra 2008 vo veci F-52/05, Q/Komisia

1.5.2009   
            
            
               SK
            
            
               Úradný vestník Európskej únie
            
            
               C 102/28
            
         Odvolanie podané 23. februára 2009: Komisia Európskych spoločenstiev proti rozsudku Súdu pre verejnú službu z 9. decembra 2008 vo veci F-52/05, Q/Komisia
   (Vec T-80/09 P)
   2009/C 102/43
   Jazyk konania: francúzština
   
      Účastníci konania
   
   
      Odvolateľka: Komisia Európskych spoločenstiev (v zastúpení: V. Joris a B. Eggers, splnomocnení zástupcovia)
   
      Ďalší účastník konania: Q (Brusel, Belgicko)
   
      Návrhy odvolateľky
   
   
               —
            
            
               zrušiť rozsudok Súdu pre verejnú službu z 9. decembra 2008 vo veci F-52/05 v rozsahu, v akom vyhovel druhému žalobnému dôvodu založenému na protiprávnosti konkludentného zamietnutia opatrenia o preložení, ako aj návrhu na náhradu škody v súvislosti s týmto opatrením, a v akom konštatoval porušenie povinnosti starostlivosti,
            
         
               —
            
            
               zamietnuť žalobu podanú Q na Súde pre verejnú službu vo veci F-52/05 v rozsahu, v akom jej uvedený Súd pre verejnú službu vyhovel,
            
         
               —
            
            
               rozhodnúť v súlade s právnymi predpismi o trovách konania na Súde pre verejnú službu, ako aj o trovách odvolacieho konania,
            
         
               —
            
            
               a subsidiárne
               
                           —
                        
                        
                           zrušiť rozsudok Súdu pre verejnú službu z 9. decembra 2008 vo veci F-52/05,
                        
                     
                           —
                        
                        
                           vrátiť vec Súdu pre verejnú službu,
                        
                     
                           —
                        
                        
                           o trovách konania rozhodnúť neskôr.
                        
                     
         
      Odvolacie dôvody a hlavné tvrdenia
   
   Komisia sa svojim odvolaním domáha zrušenia rozsudku Súdu pre verejnú službu z 9. decembra 2008 vydaného vo veci Q/Komisia, F-52/05, ktorým Súd pre verejnú službu zrušil rozhodnutie Komisie zamietajúce žiadosť o poskytnutie pomoci podanú Q v súvislosti s údajným morálnym obťažovaním, keďže opatrenie o preložení nebolo prijaté, a uložil Komisii zaplatiť Q sumu 18 000 eur ako náhradu škody.
   Na podporu svojho odvolania Komisia uvádza dva odvolacie dôvody založené na:
   
               —
            
            
               nesprávnom právnom posúdení spočívajúcom v tom, že bolo rozhodnuté, že „určité porušenie povinnosti starostlivosti“ predstavovalo protiprávne konanie, ktoré zakladalo mimozmluvnú zodpovednosť Komisie, keďže i) porušenie povinnosti starostlivosti nebolo dostatočne závažné pre vznik mimozmluvnej zodpovednosti Spoločenstva a ii) Súd pre verejnú službu rozhodol, že došlo k porušeniu tejto povinnosti starostlivosti, hoci nešlo o morálne obťažovanie v zmysle článku 12a Služobného poriadku úradníkov Európskych spoločenstiev,
            
         
               —
            
            
               nesprávnom právnom posúdení spočívajúcom v tom, že bolo rozhodnuté, že konkludentné zamietnutie opatrenia o preložení zakladá mimozmluvnú zodpovednosť Komisie, keďže Súd pre verejnú službu opomenul skúmať, či došlo k dostatočne závažnému porušeniu právnej normy priznávajúcej práva jednotlivcom.